Zásahy hliadok MsP v 33. týždni 
	V týždni od 16. augusta do 22. augusta 2010 preverovali hliadky mestskej polície v hlavnom meste 1899 udalostí. Medzi nimi bolo aj 271 takých, ktoré po preverení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky motoristov voči pravidlám bezpečnosti a plynulosti v cestnej premávke a takýchto prípadov zistili a riešili hliadky mestskej polície 1092. Na miestach vyhradených pre zdravotne postihnutých občanov bez oprávnenia parkovať na takýchto miestach odstavili svoje vozidlá traja motoristi.
	V oblasti porušení pravidiel verejného poriadku riešili mestskí policajti 34 priestupkov a na telefonáty v ktorých volajúci poukazovali na prípady rušenia nočného pokoja zasahovali 20 krát. Majitelia psov prispeli do štatistiky mestskej polície 20 krát.
	Značná časť porušovaní všeobecne záväzných nariadení sa týkala opäť priestupkov súvisiacich s čistotou a poriadkom – 113 zistení, ale aj požívania alkoholických nápojov na verejných priestranstvách – 94 priestupkov. 22 prípadov súviselo s neporiadkom okolo kontajnerových stojísk.
	Na zásady ambulantného predaja a trhového poriadku nedbalo 7 predajcov a 10 prevádzkarov nestihlo svoje zariadenia uzatvoriť v stanovených prevádzkových hodinách. Z trávnatých plôch si miesto zaparkovania pre svojho štvorkolesového tátoša urobilo 82 vodičov.
	Hliadky mestskej polície v sledovanom týždni zistili a riešili aj 14 priestupkov, ktoré sa stali v pešej zóne. Na príslušné úrady zároveň nahlásili 13 starých vozidiel a fajčiari nerešpektovaním niektorých ustanovení zákona na ochranu nefajčiarov tým, že fajčili na zastávkach mestskej hromadnej dopravy tento zákon porušili 37 krát.
	Blokovacie zariadenia si na svojich vozidlách v priebehu týždňa našlo 445 motoristov a 101 vodičov si po odtiahnuté vozidlá muselo zájsť do areálov príslušných odťahovacích služieb. Najviac priestupkov v sledovanom týždni zistili a riešili hliadky mestskej polície na Námestí SNP a to 71.